Egpaar op Pta-kleinhoewe aangeval, man doodgeskietEva en Henry Kirstein. Foto: Via Facebook Minstens sewe aanvallers het Donderdagaand ŉ egpaar op ŉ kleinhoewe buite Pretoria oorval. Die man, Henry Kirstein, is in die aanval doodgeskiet. Kapt. Marissa van der Merwe, polisiewoordvoerder, het aan Maroela Media gesê die voorval het op ŉ kleinhoewe in die Mooiplaats-omgewing naby Boschkop, oos van Pretoria, plaasgevind. “Twee veiligheidswagte was besig om langs die heining te patrolleer toe vyf verdagtes hulle oorweldig het. Twee verdagtes was met pistole gewapen. Die verdagtes het die vuurwapens op die wagte gerig en hulle oor die kop geslaan,” het Van der Merwe gesê. Een wag is by die veiligheidshek vasgebind waarna die verdagtes op die huis toegeslaan het. “By die huis het hulle die huiseienaar, Henry Kirstein, in die sitkamer in sy linkerbolyf geskiet. Hulle het die ander veiligheidswag vasgebind en die slagoffer se vrou, Eva Kirstein, aangehou en aangedring om te weet waar die kluis is. Hulle wou ook weet waar die egpaar se tienerseun was. Die seun was egter tydens die voorval uit gewees.” Die aanvallers het ŉ vuurwapen, ŉ groot bedrag geld asook Amerikaanse dollars, drie selfone en ŉ flitslig gesteel voordat hulle op die vlug geslaan het. “Twee verdagtes het deurlopend buite die huis wag gehou. Toe hulle klaar is, het hulle nog iemand gebel wat hulle met ŉ voertuig kom oplaai het.” Kirstein is op die toneel dood verklaar. Die veiligheidswagte het behandeling ontvang vir kopwonde. Die Boschkop-polisie ondersoek ŉ saak van moord en huisroof. Niemand is nog in verband met die voorval in hegtenis geneem nie. ŉ Soektog na die verdagtes is van stapel gestuur. Van der Merwe het in haar hoedanigheid as die Boschkop-polisie se waarnemende stasiekommissaris, dank betuig aan al die gemeenskapslede, beamptes van veiligheidsmaatskappy en lede van Boschkop-landelike beveiliging wat saam met die polisie, waaronder ao. André Smit, ao. Wynand van der Merwe en ao. Kobus Ras, deur die aand gewerk het om na die verdagtes en leidrade te soek.